Moldāvi
Moldāvi, arī moldāvieši (moldāvu un rumāņu: moldoveni), ir romāņu tauta, kas apdzīvo Austrumeiropu. Moldāvu tauta izveidojās 14.—16. gadsimtā Moldāvijas kņazistes teritorijā, kas aptvēra mūsdienu Moldovas un Rumānijas austrumu zemes. Pavisam ir aptuveni 3,35 miljoni moldāvu, no kuriem 2,82 miljoni dzīvo Moldovā, kas veido lielāko daļu Moldovas iedzīvotāju, bet 0,26 miljoni moldāvu dzīvo Ukrainā, it īpaši Odesas apgabalā un Čerņivcu apgabalā. Moldāviem radniecīgākā tauta ir rumāņi. Moldāvi lieto moldāvu valodu, kas būtībā ir rumāņu valoda un kopš 2023. gada par tādu atzīta arī oficiāli.